Nehemia 4 | Beibele Inthaneteng | Phetolelo ya Lefase le Lefsa
4 Ya re gateetee ge Sanebalathi+ a ekwa gore re be re aga morako lefsa, a galefa+ a ba a kgopišega kudu gomme a dulela go kwera+ Bajuda.
2 A re go bana babo+ le go madira a Samaria: “Bajuda ba ba go fokola ba dira’ng? Na ba tla kgona go dira modiro wo ka bo bona? Na ba tla dira sehlabelo?+ Na ba tla fetša modiro wo ka letšatši? Na ba tla tsošološa maswika ao a lego mokgobong wa ditšhila+ tšeo di fišitšwego?”
3 Tobia+ wa Moamoni+ o be a eme hleng ga gagwe gomme a re: “Le ge ba ka aga morako wa maswika, le phukubje+ e ka o kgereša ge e ka tabogela go wona.”
4 Wena Modimo wa rena theetša,+ ka gobane re nyaditšwe;+ dira gore kgobošo+ ya bona e boele go bona gomme o dire gore ba thopelwe nageng ya bothopša.
5 O se ke wa hlokomologa molato+ wa bona le sebe sa bona. O se ke wa o phumola ka gobane ba obetše baagi molato.
6 Ra aga morako gomme morako ka moka wa kopana, ra o aga go fihla bogareng bja bophagamo bja wona, batho ba šoma ka pelo ka moka.+
7 Ya re gateetee ge Sanebalathi,+ Tobia,+ Baarabia,+ Baamoni+ le Baashidodo+ ba ekwa gore mošomo wa go lokišwa ga merako ya Jerusalema o tšwetše pele le gore mo go kgeregilego go a thibja, ba galefa kudu.
8 Ka moka ga bona ba loga maanomabe+ gore ba tle ba lwe le Jerusalema le go re šitiša.
9 Eupša re ile ra rapela+ Modimo wa rena gomme ra bea baleti mosegare le bošego gore ba re hlapetše.
10 Batho ba Juda ba re: “Bašomi+ ba a fokola e bile ba lapile, mola go na le ditšhila+ tše dintši tšeo di swanetšego go lahlwa; rena ga re kgone go aga morako.”
11 Le gona manaba a rena a re: “Ba ka se tsebe+ e bile ba ka se re bone go ba go fihla re ba wela godimo gomme re tla ba bolaya ra ba ra emiša mošomo wa bona.”
12 E be e re ge Bajuda bao ba dulago kgauswi le rena ba etla, ba bolela le rena ka makga a lesome, ba re: “Manaba a tla tla gomme a le hlasela go tšwa mathokong ka moka.”
13 Ke ile ka bea banna dikarolong tšeo di bego di sešo tša fela le tše di bulegilego tša morako, ka bea le batho ka malapa ba swere ditšhoša,+ marumo+ le mara.
14 Ge ke bona poifo ya bona ka ema gateetee gomme ka re go bakgomana,+ matona+ le setšhaba ka moka: “Le se ke la ba boifa.+ Dulang le gopola Jehofa yo mogolo+ le yo a boifišago;+ le lwele bana babo lena,+ barwa ba lena, barwedi ba lena, basadi ba lena le magae a lena.”
15 Ya re gateetee ge manaba a rena a ekwa gore re tseba gore Modimo wa therešo o gakantšhitše merero+ ya ona, yo mongwe le yo mongwe wa rena o ile a boela mošomong wa gagwe wa go aga morako.
16 Go tloga ka letšatši leo go ya pele, seripa sa masogana+ a ka se ile sa swarega ka mošomo gomme seripa se sengwe sa swara marumo, dikotse le mara sa ba sa itlhama ka diaparo tša ntwa;+ dikgošana+ tša ema ka morago ga Bajuda, tša ba thekga.
17 Baagi ba morako le bašomi ba bangwe ba be ba swaregile ka mošomo, ba šoma ka seatla+ setee mola se sengwe se swere sebetša.+
18 Baagi ba be ba itlhamile, yo mongwe le yo mongwe a hlomile tšhoša lethekeng+ ge a dutše a aga;+ yo a bego a letša naka+ o be a eme hleng ga ka.
19 Ka re go bakgomana, matona+ le setšhaba ka moka: “Modiro ke o mogolo e bile ke o montši, re dikaneditše morako ka go katogana kudu.
20 Moo le tlago go kwa go kwala modumo wa lenaka, le tle moo le re kgobokanele. Modimo wa rena o tla re lwela.”+
21 Ge rena re swaregile ka mošomo, seripa se sengwe sa bašomi se be se swara marumo go tloga ka mahube go ba go fihlela bošego ge dinaledi di bonala.
22 Ka nako yeo ka re go setšhaba: “Anke monna yo mongwe le yo mongwe a fetše bošego a na le mohlokomedi wa gagwe mo Jerusalema,+ bošego ba re lete gomme mosegare ba šome.”
23 Ge e le nna+ le bana bešo,+ bahlokomedi+ ba ka le baleti+ bao ba bego ba ntšhetše morago, re be re sa apole diaparo tša rena, yo mongwe le yo mongwe wa rena a swere sebetša+ sa gagwe ka seatla sa le letona.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D16%26Chapter%3D4%26wtlocale%3DSE%26srcid=share⊂ject=Bala Beibele Inthaneteng